Κανονισμός (ΕΚ) αριθ. 409/2003 της Επιτροπής

της 5ης Μαρτίου 2003

για την τροποποίηση του κανονισμού (ΕΚ) αριθ. 2879/2000 για τις λεπτομέρειες εφαρμογής του κανονισμού (ΕΚ) αριθ. 2702/1999 του Συμβουλίου σχετικά με ενέργειες ενημέρωσης και προώθησης γεωργικών προϊόντων στις τρίτες χώρες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2702/1999 του Συμβουλίου, της 14ης Δεκεμβρίου 1999, σχετικά με τις ενέργειες ενημέρωσης και προώθησης των γεωργικών προϊόντων στις τρίτες χώρες(1), και ιδίως τα άρθρα 5 και 11,

Εκτιμώντας τα ακόλουθα:

(1) Στο άρθρο 9 παράγραφος 1 του κανονισμού (ΕΚ) αριθ. 2879/2000 της Επιτροπής(2), όπως τροποποιήθηκε τελευταία από τον κανονισμό (ΕΚ) αριθ. 1854/2002(3), για την υλοποίηση των δράσεων που αποτελούν μέρος των προγραμμάτων που αναφέρονται στο άρθρο 7 παράγραφος 1 του κανονισμού (ΕΚ) αριθ. 2702/1999, έχει προβλεφθεί ως προθεσμία η 30ή Απριλίου κάθε έτους για τη διαβίβαση από τα κράτη μέλη των προγραμμάτων και των οργανισμών εκτέλεσης στην Επιτροπή.

(2) Λόγω της χαμηλής χρησιμοποίησης των διαθέσιμων χρηματοδοτικών μέσων που έχουν προβλεφθεί από τα μέτρα στήριξης για τις ενέργειες ενημέρωσης και προώθησης κατά τις προηγούμενες εφαρμογές, πρέπει να προβλεφθεί η δυνατότητα για τους σχετικούς οργανισμούς να υποβάλουν νέα προγράμματα δράσεως δύο φορές το χρόνο.

(3) Πρέπει να αναθεωρηθεί ο κατάλογος των αγορών στόχων για να ληφθεί υπόψη η προσεχής διεύρυνση της Ένωσης. Λόγω της ημερομηνίας που προβλέπεται για την έγκριση των προγραμμάτων του 2003, πρέπει κυρίως να αφαιρεθούν από τον κατάλογο οι χώρες των οποίων η προσχώρηση έχει προβλεφθεί για το επόμενο έτος.

(4) Πρέπει να αναθεωρηθεί ο κατάλογος των προϊόντων για τα οποία μπορεί να γίνουν δράσεις λινάρι για το οποίο οι δράσεις προώθησης που ανελήφθησαν στο παρελθόν αποτέλεσαν αντικείμενο ευνοϊκής αξιολόγησης.

(5) Πρέπει, συνεπώς, να τροποποιηθεί ο κανονισμός (ΕΚ) αριθ. 2879/2000.

(6) Τα μέτρα που προβλέπονται τον παρόντα κανονισμό είναι σύμφωνα με τη γνώμη της κοινής συνεδρίασης των επιτροπών διαχείρισης. "Προώθηση των γεωργικών προϊόντων",

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2879/2000 τροποποιείται ως εξής:

1. Το άρθρο 9 τροποποιείται ως εξής:

α) στην παράγραφο 1, η πρώτη φράση αντικαθίσταται από το ακόλουθο κείμενο:"Κάθε έτος, το αργότερο στις 15 Ιουνίου και στις 15 Δεκεμβρίου, τα κράτη μέλη διαβιβάζουν στην Επιτροπή τον προσωρινό κατάλογο των προγραμμάτων και των οργανισμών εκτέλεσης που έχουν επιλεγεί, καθώς και αντίγραφο των εν λόγω προγραμμάτων."·

β) στην παράγραφο 3 πρώτο εδάφιο, οι όροι "τις 30 Σεπτεμβρίου" αντικαθίστανται από τους όρους "τις 15 Σεπτεμβρίου και τις 28 Φεβρουαρίου".

2. Το παράρτημα αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Μαρτίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 327 της 21.12.1999, σ. 7.

(2) ΕΕ L 333 της 29.12.2000, σ. 63.

(3) ΕΕ L 280 της 18.10.2002, σ. 7.

ΠΑΡΑΡΤΗΜΑ

"ΠΑΡΑΡΤΗΜΑ

Κατάλογος αγορών των τρίτων χωρών στις οποίες δύνανται να πραγματοποιούνται ενέργειες προώθησης

- Ελβετία

- Νορβηγία

- Ρουμανία

- Βουλγαρία

- Ρωσία

- Ιαπωνία

- Κίνα

- Νότιος Κορέα

- Νοτιοανατολική Ασία

- Ινδία

- Εγγύς και Μέση Ανατολή

- Βόρειος Αφρική

- Νότιος Αφρική (Δημοκρατία)

- Βόρειος Αμερική

- Λατινική Αμερική

- Αυστραλία και Νέα Ζηλανδία

Κατάλογος προϊόντων που δύνανται να αποτελέσουν αντικείμενο των ενεργειών προώθησης στις τρίτες χώρες

- Κρέας βοοειδών και χοίρων· νωπό και διατηρημένο με απλή ψύξη ή κατεψυγμένο, μεταποιημένα ή παρασκευασμένα προϊόντα με βάση το κρέας

- Κρέας πουλερικών υψηλής ποιότητας

- Τυριά και γιαούρτια

- Ελαιόλαδα και επιτραπέζιες ελιές

- Επιτραπέζιοι οίνοι με γεωγραφική ένδειξη. Οίνοι ποιότητας που παράγονται σε καθορισμένη περιοχή (v.q.p.r.d.)

- Οινοπνευματώδη ποτά με γεωγραφική ένδειξη ή ένδειξη διατηρούμενης παράδοσης

- Οπωροκηπευτικά νωπά και μεταποιημένα

- Μεταποιημένα προϊόντα με βάση τα σιτηρά και το ρύζι

- Κλωστικό λινάρι"